Informasjon til nye trenere i Otra fotball

Vi setter stor pris på at du vil ta på deg et verv som fotballtrener i Otra IL. Det betyr veldig mye for
barn og unge i bygda at det er et godt og trygt fritidstilbud.
For at oppstarten skal gå så greit og problemfritt som mulig, vil vi gi litt informasjon om aktiviteten i
fotballgruppa. Se også vår hjemmeside: https://fotball.otrail.no/.

Aktiviteten
Det er til enhver tid mellom 17 – 20 lag i Otra fotball, samtidig som 40-50 trenere og flere foreldrekontakter er engasjerte for å drive aktivitetene rundt disse lagene. Det er ca. 300 aktive fotballspillere, og omtrent 50-60 voksne engasjerte i ulike verv i klubben høsten 2026. Fotballgruppa har tre fokusområder: Fair play, kamp mot utenforskap og for jentefotball. Det er viktig at alle voksne i klubben aktivt fremmer disse verdiene i det daglige arbeidet med barn og unge. 

Styret
Fotballstyret har det overordnede ansvar for driften av fotballgruppa. Herunder er det fotballgruppa
som engasjerer trenere til alle lag. Styret i 2026-27 er Andreas Engebrethsen (leder), Svein Birkeland (nestleder og sportslig leder), Svenn Olav Skjeggedal (kasserer og medlemsansvarlig), Gro Tove Sandnes (sponsorsjef, dugnads- og foreldrekontaktansvarlig), Maj Sjøvold (Cup- og utstyrsansvarlig), Jon-Edvard Uleberg (foreldrerepresentant) og Ingrid Landsverk (organisasjonsutvikler). Otra fotball har også blitt tilført midler fra NFF Agder til en 50% stilling som aktivitetsutvikler, og det er Julianne Hillestad som er ansatt i denne stillingen. Hennes oppgave er å arbeide med klubbens tre fokusområdet, herunder spesielt utenforskap ved å motvirke frafall og skape gode opplevelser. 

Overordnede retningslinjer for sportslige aktiviteter
Otra fotball har utarbeidet og vedtatt en sportsplan som legger føringer for trening og spill i de fleste aldergrupper. Det forutsettes at trenere setter seg inn i denne i forkant av arbeidet. For annen praktisk informasjon anbefales klubbhåndboken. Både sportsplanen og klubbhåndboken finnes på fotballgruppens nettside – otrail.no/fotball. Her kommer likevel et kort sammendrag av det viktigste. 

Trening og utstyr
Laget ditt bør trene minst én gang i uka fra oppstart av ny sesong om vinteren fram til sommerferien. Etter sommerferien bør dere starte opp igjen senest ved skolestart, og trene minst til ut i november en gang. Hvis dere vil trene flere ganger i uka, er det lurt å trene mindre om høst og vinter, mens man trener mer i sommerhalvåret. Dette er av hensyn til at det skal være mulig for barna å være med på flere idretter. Vi oppfordrer til at barna driver allsidig idrett så lenge som mulig, og samarbeide med andre idretter for å legge til rette for trening.

Aktuelle treningssteder om vinteren er i hovedsak Evje flerbrukshall, Årdalshallen og Evjetunhallen. Kunstgressbanen blir ikke brøytet om vinteren. I sommerhalvåret er det kunstgressbanen eller gressbanen ved Evje stadion som er treningsstedet
Sportslig leder sender før treningsstart ut all nødvendig informasjon om hvordan laget ditt kan få tildelt treningstid. Ansvarlig for tildeling av treningstider i styret pr. dato er Svein Birkeland. Det må ikke igangsettes treninger i Otra IL sitt navn før dette er klarert med fotballstyret.

Til vintertreningene vil det være lagt ut nødvendig lagsutstyr (fotballer, merkehatter, markeringsvester m.v.) i Evjehallen, Årdalshallen og på Evjetun. Utstyret vil normalt være innelåst i kasse el. Kode til hengelås
eller nøkkel fås hos materialforvalter. Ta kontakt med Maj Sjøvold på mobil 47312132, evnt mail: majsjov13@gmail.com, eller Ellen Skjeggedal på mobil 99423288 for å avtale nærmere. 
Til treningene utendørs på Evje stadion, evt. på Hornnes, vil alle lag få sitt eget lagsutstyr, og et sted
(skap el.) å lagre dette mellom treningene.
Det gjelder pr. dato ikke en bestemt dato for når laget ditt må komme i gang med treningene. Noen
velger å begynne rett etter nyttår. Andre lag, gjerne de minste, venter gjerne til slutten av januar.
Oppstarten bør uansett være i god tid før dere eventuelt skal begynne seriespill.

Seriespill
Vi anbefaler å vente litt med seriekamper de første årene etter oppstarten med laget. Det blir mye
kjøring til bortekamper. Tiden kan da mer effektivt brukes til trening og deltakelse i noen cuper. Men
fra og med 10-årsalder bør barna komme i gang med jevnlige kamper mot andre lag.
Fotballstyret sender i god tid før fristen for påmelding av lag i seriespill går ut, all nødvendig
informasjon om hvordan påmelding skal skje. Selve påmeldingen foretas av påmeldingsansvarlig i
styret, for tida Andreas.
Seriespill er normalt en kamp i uka mai-juni og august-oktober.
Fotballgruppa holder spilletrøyer og shorts til alle lag (gul overdel og svart shorts). Medlemmene må selv kjøpe gule strømper. Utstyret blir utlevert ved henvendelse til materialforvalter.

Cup
Fotballstyret har vedtatt et eget cupreglement. Det er et tilbud til alle lag, og gir en god
indikasjon på hva hvert lag kan forvente i støtte fra fotballstyret. Du finner cup-opplegget i
«Klubbhåndboka» på fotballsida. Ved videre spørsmål og påmelding til cup henvises det til Cup-ansvarlig i sportslig utvalg Maj Sjøvold. Hennes e-post er majsjov13@gmail.com. 

Medlemsregistrering
Fotballstyret må ha oversikt over hvem som er medlemmer til enhver tid. Det er viktig bl.a. av hensyn
til kommunikasjon, medvirkning, forsikring og korrekt innkreving av treningsavgifter. Spillere på laget ditt må derfor være registrert i Hoopit, og listen bør holdes oppdatert til enhver tid. Det er også viktig at aktivitetsutvikler Julianne får beskjed om spillere som holder på å falle ifra, slik at hun kan følge dem opp. 

Foreldrekontakt
Alle lag skal velge en foreldrekontakt til å bistå med praktiske oppgaver. Vi har utarbeidet en
arbeidsbeskrivelse for FK, som du kan finne i «Klubbhåndboka» på fotballsida, eller få tilsendt på
forespørsel. Dere må gjerne avtale avvikende arbeidsfordeling i laget, hvis det passer bedre.

Foreldremøter
Det er viktig, og vil erfaringsmessig bety veldig mye for det sosiale miljøet rundt laget, å opprette god
kontakt med foreldre/foresatte til barna. Dere bør gjennomføre et foreldremøte så fort som mulig
etter oppstart med trening hver vinter. I tillegg bør det være minst ett foreldremøte i sommerhalvåret, og ellers etter behov. På det første møtet er det naturlig å velge FK, jf. forrige punkt.

Sesongavslutning
Det er felles sesongavslutning for alle barnelag innen rimelig tid etter sesongslutt. Avslutningen vil normalt være i Evjemoen kino. Informasjon blir gitt i god tid til alle lag. For ungdomsfotballen arrangeres lagsvise avslutninger. 

Møterom
Otra IL har overtatt Agder Energi-bygget ved Evje stadion til klubbhus for hele idrettslaget. Fotballgruppa har tilgang til kantine, møterom og lagerplass m.v. Her vil dere f.eks. kunne gjennomføre foreldremøter eller spillermøter. Booking av møterom hos daglig leder i Otra IL Tony Halsall. Hans e-post er tony@otrail.no.

Lønn for strevet?
Ingen fotballtrenere i Otra IL får noen direkte lønn for vervet. Alle vil få en ny treningsdress, short, tskjorte og jakke med jevne mellomrom, og eventuelt noe annet utstyr som vi kan skaffe rimelig gjennom utstyrsavtale med Intersport Evje/Scan Trade. Vi dekker også selvsagt kursutgifter i forbindelse med ønsket skolering i trenervervet.
Lønnen er med andre ord ikke i kontanter, men i form av den fantastiske gleden som barna og
ungdommene viser når de er på fotballbanen sammen med deg!
Takk for at du vil bidra!
Vi håper denne korte informasjonen kan være til litt hjelp for deg i oppstarten. Kom gjerne med
innspill til spørsmål som bør dekkes i senere utgaver av brevet. Så får nye trenere en enda
enklere start.
Før kampene starter hver vår gjennomfører fotballgruppa trenermøter med alle trenere, med
en gjennomgang av mange praktiske spørsmål som gjelder gjennomføring av sesongen. Der vil du
også kunne få mye nyttig info om hvordan aktivitetene i fotballgruppa foregår. Undertegnede,
styreleder Andreas, kan dessuten kontaktes – når som helst – for spørsmål av ethvert slag.
Tusen takk igjen for at du vil gjøre en innsats for barn og unge i bygda. Vi i fotballstyret skal gjøre vårt
aller beste for å støtte og hjelpe deg i vervet som trener.

Beste hilsen fotballstyret v/Andreas

